Neuvoston päätöslauselma,

annettu 16 päivänä marraskuuta 2000,

eurooppalaisen tutkimus- ja innovaatioalueen toteuttamisesta: Euroopan unionin tutkimustoimien suuntaviivat (2002-2006)

(2000/C 374/01)

EUROOPAN UNIONIN NEUVOSTO, joka

PALAUTTAA MIELIIN tutkimusneuvoston 15 päivänä kesäkuuta 2000 antaman päätöslauselman Euroopan tutkimus- ja innovaatioalueen perustamisesta(1) Lissabonissa 23 ja 24 päivänä maaliskuuta 2000 ja Santa Maria da Feirassa 19 ja 20 päivänä kesäkuuta 2000 pidettyjen Eurooppa-neuvostojen päätelmien täytäntöönpanoa koskevasta Euroopan tutkimus- ja innovaatioalueen perustamisesta. Kyseisten päätelmien mukaan on nopeasti perustettava eurooppalainen tutkimus- ja innovointialue, jonka avulla voidaan luoda työpaikkoja ja talouskasvua,

KOROSTAA, että komission tiedonannon "Eurooppalaisen tutkimusalueen toteuttaminen: EU:n tutkimustoimien suuntaviivat (2002-2006)" pohjalta olisi käytävä syvällistä keskustelua yhteisön tiede- ja teknologiapolitiikan tulevaisuudesta ja tulevista puiteohjelmista sekä niiden sovittamisesta yhteen muiden Euroopan tutkimusalueen luomisen yhteydessä toteutettavien eurooppalaisten tutkimustoimien kanssa,

OTTAA HUOMIOON komission tiedonannon "Innovaatiot osaamiselle rakentuvassa taloudessa" ja muistuttaa tutkimuksen ja innovoinnin välisen yhteyden tärkeydestä,

OTTAA huomioon eEurope-toimintasuunnitelman täytäntöönpanon tärkeän merkityksen ja sen läheiset yhteydet tutkimukseen ja erityisesti tieto- ja viestintäteknologiaan,

PANEE MERKILLE puiteohjelmien viisivuotisarvioinnin, Yhteisen tutkimuskeskuksen (YTK) vuosikertomuksen (1999), korkean tason asiantuntijapaneelin komissiolle osoittaman raportin sekä YTK:n hallintoneuvoston lausunnon kahdesta viimeksi mainitusta asiakirjasta,

(1) KANNATTAA komission tiedonannossa kuvattua eurooppalaisen tutkimus- ja innovointialueen toteuttamista koskevaa yleistä toimintatapaa; KATSOO, että toteuttamisen on perustuttava Euroopan unionin, jäsenvaltioiden, ehdokasmaiden, muiden viidenteen puiteohjelmaan assosioituneiden maiden ja kaikkien tieteellistä ja teknologista tutkimustoimintaa harjoittavien tahojen yhteisiin ja vapaaehtoisiin toimiin ja kumppanuuteen,

(2) TOTEAA, että puiteohjelmat ovat tärkeitä strategisia välineitä eurooppalaisen tutkimus- ja innovointialueen toteuttamiseksi ja tutkimustoiminnan tehostamiseksi Euroopassa ja että komissio voi edistää tätä yhteensovittamista tiiviissä yhteistyössä jäsenvaltioiden kanssa,

(3) TOTEAA, että Euroopan yhteisön perustamissopimuksen 165 artiklan mukaisesti yhteisön ja jäsenvaltioiden on sovitettava yhteen toimintansa tutkimuksen ja teknologisen kehittämisen alalla, jotta turvattaisiin kansallisen politiikan ja yhteisön politiikan keskinäinen yhtenäisyys tutkimus- ja kehitystoiminnassa; PALAUTTAA MIELIIN myös niiden yhteisön toimien merkityksen, joilla täydennetään jäsenvaltioissa harjoitettua toimintaa mainitun perustamissopimuksen 164 artiklan mukaisesti, ja muistuttaa siitä, että yhteensovittamistoimet on saatettava päätökseen tämän tavoitteen saavuttamiseksi,

(4) PANEE TYYTYVÄISENÄ MERKILLE toimet, joita parhaillaan toteutetaan politiikkojen avoimen koordinointimenetelmän kehittämiseksi, ja muistuttaa, että toimivaltaisten viranomaisten toteuttamassa kansallisten tutkimusohjelmien vaiheittaisessa ja vapaaehtoisuuteen perustuvassa verkottamisessa ja avaamisessa olisi edistyttävä aktiivisesti, ja PANEE MERKILLE tietojen vaihdossa ja politiikkojen vertailevassa arvioinnissa (indikaattorit) tapahtuneen edistymisen,

(5) PANEE MERKILLE käynnissä olevien puiteohjelmien myönteiset tulokset ja toteaa myös, että ohjelmien toimintaa on parannettava ja että yhteisön tasolla on aiheellista ottaa käyttöön uusia toimintamuotoja kumppanuussuhteessa jäsenvaltioiden kanssa kunnioittamalla tieteellisen huippuosaamisen periaatetta,

(6) KOROSTAA toissijaisuusperiaatteen huomioon ottaen avainkäsitteitä "tieteellinen huippuosaaminen" ja "eurooppalaisuuden lisäarvo", joita on käytettävä, kun tulevien puiteohjelmien ensisijaisiin tutkimus- ja kehityskohteisiin liittyviä Euroopan unionin toimia priorisoidaan tiukkojen ja yhdenmukaisten perusteiden pohjalta; VAHVISTAA, että tieteelliselle ja teknologiselle tutkimukselle annettavan yhteisön tuen on edistettävä tietämyksen Euroopan rakentamista, yhteisön politiikkojen täytäntöönpanoa ja perustamissopimuksen 163 artiklan mukaisesti myös yhteisön teollisuuden tieteellisen ja teknologisen perustan vahvistamista kannustamalla yrityksiä ja muita tutkimusalan toimijoita harjoittamaan huippututkimusta tai pitkän aikavälin tutkimusta ja tuettava innovatiivisten teknologioiden esittelyhankkeita,

(7) PANEE TYYTYVÄISENÄ MERKILLE, että tiedonannossa on annettu tärkeä asema kansallisten julkisen sektorin tutkimusohjelmien verkottamiselle, MUISTUTTAA puiteohjelman avaintoiminnoista ja yleisluonteisista toimista saadun kokemuksen merkityksestä ja TOTEAA olevan hyödyllistä kehittää kyseisiä käsitteitä esimerkiksi harkitsemalla laaja-alaisten kohdennettujen, myös hankkeiden yhdistelmistä koostuvien, hankkeiden käynnistämistä rajoittamatta pienten ja keskimittaisten hankkeiden merkitystä, sekä osaamisverkostojen luomista,

(8) PANEE TYYTYVÄISENÄ MERKILLE, että myös henkilöresursseille on annettu tärkeä asema; KANNUSTAA jatkamaan toimia, joihin on jo ryhdytty naisten merkityksen ja osallistumisen lisäämiseksi eurooppalaisessa tutkimustoiminnassa, sekä tutkijoiden koulutuksen ja liikkuvuuden kehittämiseksi, mukaan lukien muista maanosista tulevien tutkijoiden vastaanotto sekä nuorten tutkijoiden tukeminen,

(9) KOROSTAA, että myös tutkimusinfrastruktuureja varten tarvitaan eurooppalainen lähestymistapa, jotta niitä voitaisiin käyttää koordinoidusti mahdollisimman tehokkaasti,

(10) TOTEAA, että tutkimus ja innovointi liittyvät olennaisesti toisiinsa ja että yrityksillä ja erityisesti korkean teknologian tai perinteisten alojen pk-yrityksillä on tärkeä asema innovointiprosessissa; MUISTUTTAA, että on tarpeen vuoteen 2001 mennessä saada käyttöön yhteisön patentti ja luoda hyödyllisyysmalli; KOROSTAA, että on tärkeää edistää eurooppalaisen tutkimusalueen sisällä tulevissa puiteohjelmissa ja muissa asiaan kuuluvissa yhteisön aloitteissa jäsenvaltioiden ja osallistujavaltioiden kaikkien alueiden tieteellistä ja teknologista kehitystä siihen liittyvä rajat ylittävä toiminta mukaan lukien,

(11) KANNATTAA ajatusta siitä, että on syvennettävä keskustelua tieteen asemasta yhteiskunnassa ja tuettava julkista päätöksentekoa vahvistamalla yhteyttä tutkimuspolitiikan ja yhteiskunnan tarpeiden välillä, edistyksen eettiset näkökohdat mukaan lukien; KOROSTAA, että eurooppalaisten TTK-politiikkojen tehostamiseksi on tärkeää, että komissio perustaa itsenäisen neuvoa-antavan elimen; TOTEAA, että humanistisilla ja yhteiskuntatieteillä on tärkeä merkitys ja että välineitä tieteellisen ja teknologisen tiedon levittämiseksi sekä tiede- ja teknologiakulttuurin vahvistamiseksi on parannettava,

(12) KOROSTAA, että eurooppalaisessa tutkimustoiminnassa on oltava kansainvälinen ja maailmanlaajuinen ulottuvuus, jotta siitä olisi hyötyä kaikille osapuolille ja jotta voitaisiin edistää eurooppalaisen tieteen ja teknologian etuja,

(13) KOROSTAA, että eurooppalaisen tutkimusalueen toteuttamisen yhteydessä on aiheellista kehittää toimien ja painopistealueiden luonteen huomioon ottamalla uusia välineitä ja toimintatapoja Euroopan unionin tutkimusta koskevan puiteohjelman täytäntöönpanoa varten. Näiden avulla on voitava tukea jäsenvaltioiden ja Euroopan unionin välistä kumppanuutta ja parantaa tutkimustoiminnan tehokkuutta kunnioittamalla samalla avoimuuden ja tasavertaisen pääsyn periaatteita, erityisesti seuraavilla tavoilla:

- edistetään laajempaa ohjelmakeskeistä lähestymistapaa, jossa yhteisö on yksi toimijoista

- luodaan suorempi yhteys ylikansallisiin tieteellisen yhteistyön rakenteisiin ja järjestöihin (esim. COST, Eureka, ETS jne.),

- kehitetään synergiayhteyksiä tutkimusta rahoittavien kansallisten toimijoiden kanssa,

- mahdollistetaan toimet, joiden avulla voidaan jäsentää tutkimustoimet pidemmällä aikavälillä strategisten aiheiden pohjalta,

- vahvistetaan tiettyjä Euroopan unionin nykyisiä toimia esimerkiksi koulutuksen ja liikkuvuuden tai infrastruktuurien kehittämisen aloilla,

- lisätään yhteisön osallistumista useiden jäsenvaltioiden toteuttamiin ohjelmiin esimerkiksi soveltamalla perustamissopimuksen 168 ja 169 artiklaa,

(14) MUISTUTTAA ydintutkimuksen ja siihen liittyvien tulevan Euratom-puiteohjelman mukaisten toimien merkityksestä sekä siitä, että Euratom-puiteohjelma on olennainen osa eurooppalaista tutkimusaluetta; PALAUTTAA MIELIIN, että Yhteisellä tutkimuskeskuksella on tähän liittyen tärkeä asema Euroopan atomienergiayhteisön perustamissopimuksen 8 artiklan mukaisesti, ja sen aseman, joka Yhteisellä tutkimuskeskuksella on tutkimuksen ja teknologisen kehittämisen alalla oman erityisohjelmansa toteuttamisen kautta; VAHVISTAA Yhteisen tutkimuskeskuksen tehtävän merkityksen keskuksena, joka ajaa unionin yhteisiä etuja antamalla riippumattomia lausuntoja,

(15) KOROSTAA, että Euroopan unionin tutkimusta koskevien puiteohjelmien toteuttamiskeinot on eriytettävä toiminnan luonteen ja painopistealojen perusteella ottaen samalla huomioon periaate, jonka mukaan hankkeet valitaan kilpailukykyisten julkisten tarjouspyyntöjen perusteella avoimia arviointisääntöjä noudattaen; TUKEE hallinnon tehostamista ja komission toivomusta taas keskittyä olennaisiin tehtäviinsä,

(16) KEHOTTAA KOMISSIOTA TÄTÄ VARTEN:

- toimittamaan neuvostolle mahdollisimman pian eurooppalaisen tutkimusalueen toteuttamisen seuraavia vaiheita koskevat asiakirjat sekä virallisen ehdotuksensa kuudetta puiteohjelmaa koskeviksi päätöksiksi vuoden 2001 maaliskuun loppuun mennessä, jotta siihen liittyvät päätökset voitaisiin tehdä hyvissä ajoin ennen viidennen puiteohjelman päättymistä vuonna 2002, mieluiten vuoden 2002 ensimmäisen puoliskon loppuun mennessä,

- täsmentämään virallisessa ehdotuksessaan uudet hallinnointitavat, mukaan luettuna joidenkin tehtävien mahdollinen antaminen ulkopuolisille toimijoille,

- toimittamaan neuvostolle mahdollisimman pian Yhteisen tutkimuskeskuksen tehtävää ja sen toteuttamista koskevan tiedonannon, jotta neuvosto voisi ennen puiteohjelman hyväksymistä aloittaa syvällisen keskustelun hallinnointi- ja johtamismenetelmistä, tutkimustoimien keskittämisestä, tehtävän edellyttämien henkilöresurssien riittävyydestä, siitä, miten parannettaisiin yhteyksiä kansallisiin tutkimusinstituutteihin, sekä yhteisen tutkimuskeskuksen kyvystä vastata käyttäjien, erityisesti komission pääosastojen, ja viranomaisten tarpeisiin.

(1) EYVL C 205, 19.7.2000, s. 1.